A BIZOTTSÁG 249/2007/EK RENDELETE
(2007. március 8.)
a baromfihúsra és egyes más mezőgazdasági termékekre vonatkozó egyes közösségi vámkontingensek megnyitásáról és kezelésük szabályozásáról szóló 774/94/EK tanácsi rendelet alkalmazásának részletes szabályaira vonatkozó 1431/94/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a baromfihús piacának közös szervezéséről szóló, 1975. október 29-i 2777/75/EGK tanácsi rendeletre (1) és különösen annak 6. cikke (1) bekezdésére,
tekintettel a kiváló minőségű marhahúsra, a sertéshúsra, baromfihúsra, búzára és kétszeresre, korpára, korpás lisztre és más maradékra előírt egyes közösségi vámkontingensek megnyitására és kezelésére vonatkozó rendelkezésekről szóló, 1994. március 29-i 774/94/EK tanácsi rendeletre (2) és különösen annak 7. cikkére,
mivel:
(1)
Az 1431/94/EK tanácsi rendelet (3) I. mellékletében 1. csoportszámmal meghirdetett, 09.4410 tételszámmal ellátott, a 0207 14 10, 0207 14 50 és 0207 14 70 KN-kódú termékekre (fagyasztott csirkedarabok) vonatkozó vámkontingens kizárólag Brazíliát illeti meg.
(2)
Az 1994. évi Általános Vám- és Kereskedelmi Egyezmény (GATT) XXIV. cikke 6. pontja és XXVIII. cikke értelmében folytatott tárgyalások útján az Európai Közösség és Brazília között levélváltás formájában létrejött - a 2006/963/EK tanácsi határozattal (4) jóváhagyott - megállapodás 2 332 tonna mennyiségű, 0 %-os vámtételű éves baromfihús-behozatali vámkontingensről rendelkezik bizonyos (0207 14 10, 0207 14 50 és 0207 14 70 KN-kódú) csirkedarabok tekintetében.
(3)
Az 1. csoportszámú vámkontingenst indokolt e mennyiséggel megnövelni.
(4)
Ezért az 1431/94/EK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
Az 1431/94/EK rendelet I. melléklete helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 8-án.